Аляксандр Сямёнавіч акуратна перакладваў сабраныя дакументы - тоўстыя папкі з ксераксамі, выразкамі, запісамі. У майго польскага калегі святлеў твар, калі ён зачытваў, што малады Адольф у 1884 годзе скончыў курс Варшаўскага ўніверсітэта і адразу пачаў медыцынскую практыку ў мястэчку Свіслач. Навуковай спецыялізацыяй у яго была хірургія і хваробы вачэй, праўда, малады доктар цікавіўся яшчэ і фармацыяй, выкарыстоўваючы для гэтага травы Белавежскай пушчы. Да ўсяго, ён рэгулярна выязджаў на стажыроўкі ў сталічныя еўрапейскія клінікі.